Dodatok školskému poriadku Dodatok č. 1/2021

Dištančná forma vzdelávania

Predmet dodatku k školskému poriadku ZŠ Michaľany, Školská 339/2, 076 14 Michaľany, stanovuje povinnosti pedagogických a odborných zamestnancov, zákonných zástupcov a žiakov v prípade prechodu školy na dištančnú formu vzdelávania rozhodnutím Ministerstva školstva, vedy, výskumu a športu, ÚVZ SR alebo RÚVZ .

ČLÁNOK 1

Povinnosti školy

1. Škola stanoví podmienky pre úpravu rozvrhu hodín počas dištančného vzdelávania, ako je počet hodín denne pre jednotlivé ročníky v súlade s usmernením pre dištančné vzdelávanie, počet online hodín v jednotlivých predmetoch, predmety v ktorých sa zadávajú úlohy.
2. Umožní pedagogickým zamestnancom podľa možností prácu z domu v zmysle zákonníka práce.
3. Riaditeľ školy informuje obvyklým spôsobom zákonných zástupcov o prechode na dištančnú formu vzdelávania (webová stránka školy [www.zsmichalany.edupage.org](http://www.zsmichalany.edupage.org) , EduPage, facebook).
4. Triedni učitelia informujú zákonných zástupcov obvyklým spôsobom o úprave rozvrhu hodín počas dištančného vzdelávania.
5. Zverejní rozvrhy jednotlivých tried na stránke EduPage..
6. Zabezpečí pre zamestnancov vhodné pracovné podmienky a technické vybavenie.

ČLÁNOK 2

Povinnosti zákonných zástupcov

Vzhľadom k tomu, že prechod vyučovania na dištančnú formu neznamená prerušenie vyučovania, ale mení sa len forma vzdelávania, platia pre rodiča povinnosti vyplývajúce z bežného plnenia povinnej školskej dochádzky so všetkými dôsledkami.

Zákonný zástupca je povinný:

1. Zabezpečiť pravidelnú účasť žiaka na vyučovacom procese podľa zverejneného upraveného rozvrhu hodín. V prípade, že zákonný zástupca nekomunikuje so školou a jeho dieťa sa nezúčastňuje dištančného vzdelávania, škola bude o týchto skutočnostiach informovať ÚPSVaR.
2. Zabezpečiť technické prostriedky pre účasť na dištančnom vzdelávaní žiaka, ktoré umožňujú jeho video a audio pripojenie (kamera, slúchadlá, mikrofón).
3. Zabezpečiť minimalizovanie rušivých faktorov v domácnosti počas prebiehajúceho vyučovania.
4. Ospravedlniť vopred triednemu učiteľovi neúčasť žiaka na vyučovaní, prípadne bezodkladne, ak sa o neúčasti dozvedel po už skončenej hodine, ak tak zákonný zástupca neurobí, bude neúčasť žiaka evidovaná ako neospravedlnená hodina. Zákonný zástupca môže ospravedlniť dieťa na 5 po sebe nasledujúcich dní.
5. Pokiaľ technické prostriedky rodiny neumožňujú jeho účasť na online hodine, oznámi túto skutočnosť bezodkladne zákonný zástupca triednemu učiteľovi a dohodne si náhradnú formu vzdelávania (prípadne zapožičanie technických prostriedkov zo školy) prostredníctvom doručovania podporných materiálov žiakovi. Materiály na vypracovanie si vyzdvihne priamo v škole žiak, alebo zákonný zástupca, alebo dohodne iný spôsob doručenia zároveň sa dohodne aj spôsob doručenia vypracovaných úloh do školy.
6. Pokiaľ to epidemiologická situácia dovolí, škola môže pre žiakov, ktorým technické podmienky neumožňujú vzdelávať sa online, umožniť vzdelávať sa v menších skupinách, o čom zákonného zástupcu informuje triedny učiteľ. Účasť na tomto vzdelávaní je povinná.
7. Pasívny prístup žiaka k dištančnému vzdelávaniu jednotlivých predmetov, ktorý nie je spôsobený objektívnymi príčinami, môže viesť ku klasifikácii predmetu stupňom nedostatočný .

ČLÁNOK 3

Povinnosti žiaka

Žiak je povinný:

1. Zúčastňovať sa pravidelne vyučovania podľa upraveného rozvrhu počas dištančného vzdelávania.
2. Zodpovedne plniť zadané úlohy vyučujúcimi jednotlivých predmetov.
3. Počas priebehu hodiny je vždy pripojený online s aktívnou kamerou (bez vyzvania).
4. Počas hodiny sedieť za stolom pri používanom technickom zariadení s pripravenými pomôckami ako na riadnom vyučovaní prezenčnou formou.
5. S vyučujúcim komunikovať na vyzvanie.
6. Vypracovať zadané úlohy a v stanovenom termíne doručiť vyučujúcemu.
7. Pri doručovaní vypracovaných úloh využívať informačný systém EduPage alebo inú, používanú a vopred dohodnutú platformu.
8. Počas hodiny nevykonáva žiadnu inú činnosť, ktorá nesúvisí s vyučovaním, voči vyučujúcemu sa správa slušne, nepoužíva vulgarizmy a nevyrušuje ostatných žiakov.
9. Je prísne zakázané vyhotovovať a zverejňovať záznam z vyučovacej hodiny, a taktiež jeho streamovanie na sociálnych sieťach, prípadne v iných médiách. Počas hodiny je zakázané používať chat a písať na tabuľu bez povolenia vyučujúceho.
10. Ak žiak narúša hodinu, nereaguje na upozornenia vyučujúceho, má vyučujúci právo žiaka z hodiny vypnúť a evidovať ho ako neprítomného na hodine. Následne sa žiak eviduje ako neprítomný. To isté platí aj v prípade, že nemá počas hodiny zapnutú kameru. O danom stave informuje vyučujúci zákonného zástupcu, triedneho učiteľa zápisom poznámky do EduPage.

11. Ak žiak neabsolvuje v týždni viac ako 10% online hodín zo subjektívnych príčin (z nedbalosti a neochoty sa pripojiť aj keď má technické podmienky), triedny učiteľ ho preradí na inú formu dištančného vzdelávania – pomocou podporných materiálov, ktoré si bude musieť žiak priamo vyzdvihnúť v škole s inštruktážou na vypracovanie, a taktiež aj doručiť do školy vypracované materiály osobne v dohodnutom termíne.

12. Porušovanie ČLÁNKU 3 tohto dodatku k školskému poriadku, sa posudzuje v zmysle Čl. 3 ods. 5 a Čl. 9 Metodického pokynu 22/2011 na hodnotenie žiakov základných škôl.

ČLÁNOK 4

Záverečné ustanovenia dodatku k školskému poriadku nadobúda platnosť dňa 9.12.2021. Pedagogická rada prerokovala dodatok dňa 8.12.2021 a schválila uznesením.

Michaľany, 8.12.2021 Mgr. Ľudmila Zembuchová,

 riaditeľka školy